በቤቱ የተለያዩ ክፍሎች ሥዕሎች ተሰቅለዋል፡፡ ቤቱ ወደ ስቱዲዮነት ከመለወጡ በፊት በከተማው የታወቀ ባህላዊ ሬስቶራንት ነበር፡፡ ሬስቶራንቱ ይተዳደር የነበረው በአቤነዘር እናት ሲሆን፣ ከዚህ ዓለም በሞት ሲለዩ አቤኔዘር ቤቱን ወደ ጋለሪና ሬስቶራንት ለወጠው፡፡ ቤቱን በባህላዊ ምግቦቹ የሚያውቁ ደንበኞችና የሥነ ጥበብ አፍቃሪዎች ያዘወትሩትም ጀመር፡፡ አቤኔዘር እንደሚለው፣ ጋለሪውና ሬስቶራንቱ ተጣምሮ መሄዱን ቢወደውም ከጥቂት ዓመታት በላይ ሊገፋበት ስላልቻለ ቤቱን ስቱዲዮ ብቻ አደረገው፡፡ ሥነጥበብን ለማሳየት ምቹ ቦታ በሌለበት ጎንደር የተወለደው አርቲስቱ ትምህርቱን የተከታተለው አዲስ አበባ ነው፡፡ ከአቢሲኒያ የሥነ ጥበብና ሞዴሊንግ ትምህርት ቤት ከተመረቀ በኋላ ወደ ጎንደር ተመልሶ መሥራት ጀመረ፡፡ ሆኖም በሥዕልና ቅርፃ ቅርፆ የሚታይባቸው ጎለሪዎች አለመኖራቸው ያሳስበው ነበር፡፡ ባለሙያዎች ሥራዎቻቸውን በስቱዲዮዋቸው ከማሳየትና በሆቴሎች ወይም የስጦታ ቁሳቁስ መሸጫዎች ከማቅረብ የዘለለ አማራጭም የላቸውም፡፡
